129. ΑΠΟΦΑΣΗ ΥΠΟΥΡΓΟΥ  ΣΥΓΚΟΙΝΩΝΙΩΝ Αριθ. Φ1/330/15 της 3/18 Ιαν. 1979 (ΦΕΚ Β΄ 27) Περί μη μετατροπής φορτηγών αυτοκινήτων δημοσίας χρήσεως πάσης κατηγορίας, σε βυτιοφόρα μεταφοράς και διανομής υγρών καυσίμων. Έχοντας υπόψη: 1.Τις διατάξεις της παρ. 7 του άρθρ. 4 του Νόμ. 383/76, με τις οποίες ορίζεται ότι «υφιστάμενοι περιορισμοί ως προς το μικτόν βάρος, την έδραν, την περιοχήν κυκλοφορίας και το είδος των μεταφερομένων πραγμάτων επί κυκλοφορούντων, κατά την έναρξιν της ισχύος του παρόντος, φορτηγών αυτοκινήτων δημοσίας χρήσεως εξακολουθούν ισχύοντες … και ότι δι’ αποφάσεως του Υπουργού Μεταφορών και Επικοινωνιών, εκδιδομένης μετά γνώμην της, κατά το άρθρ. 8 του παρόντος Επιτροπής, δύνανται να τροποποιούνται ή αίρωνται οι ανωτέρω περιορισμοί, ως και να επιβάλλωνται τοιούτοι επί των πάσης κατηγορίας κυκλοφορούντων φορτηγών αυτοκινήτων δημοσίας χρήσεως. 2.Τη γνώμη της Επιτροπής Οδικών Εμπορευματικών Μεταφορών, που συγκροτήθηκε δυνάμει των διατάξεων του άρθρ. 8 του Νόμ. 383/76 δια της Ε/Φ1/5464/488/26.2.77 κοινής αποφάσεως των Υπουργών Συντονισμού, Οικονομικών, Εμπορίου, Γεωργίας και Συγκοινωνιών, όπως τροποποιήθηκε μεταγενέστερα και διατυπώθηκε στο 15/6.12.78 πρακτικό αυτής. 3.Τη Φ1/40536/3451/2.12.1978 εγκύκλιό μας προς τις περιφερειακές υπηρεσίες του Υπουργείου Συγκοινωνιών, περί μη χορηγήσεως αδειών μετατροπής ΦΔΧ αυτοκινήτων οποιασδήποτε κατηγορίας, σε βυτιοφόρα μεταφοράς και διανομής υγρών καυσίμων. 4.Το γεγονός ότι τα κυκλοφορούντα φορτηγά βυτιοφόρα δημοσίας χρήσεως αυτοκίνητα για την μεταφορά και διανομή υγρών καυσίμων, επαρκούν για την κάλυψη των μεταφορικών αναγκών της χώρας, αποφασίζουμε: Απαγορεύουμε την μετατροπή κυκλοφορούντων φορτηγών αυτοκινήτων δημόσιας χρήσεως, οποιασδήποτε κατηγορίας, σε βυτιοφόρα μεταφοράς και διανομής υγρών καυσίμων. Η απόφαση αυτή ισχύει από τη δημοσίευσή της στην Εφημερίδα της Κυβερνήσεως. 